**NÁRODNÁ RADA SLOVENSKEJ REPUBLIKY**

**IV. volebné obdobie**

Číslo: 1655/2008

**782a**

### **S p o l o č n á s p r á v a**

### výborov Národnej rady Slovenskej republiky o prerokovaní vládneho návrhu zákona o cestnej premávke a o zmene a doplnení niektorých zákonov **(tlač 782) – druhé čítanie**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre obranu a bezpečnosť ako gestorský výbor k návrhu zákona podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky:

**I.**

Národná rada Slovenskej republiky uznesením č. 1057 z 22. októbra 2008 pridelila vládny návrh zákona o cestnej premávke a o zmene a doplnení niektorých zákonov **(tlač 782)** na prerokovanie týmto výborom:

Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre financie, rozpočet a menu

Výboru Národnej rady Slovenskej republiky pre hospodársku politiku

Výboru Národnej rady Slovenskej republiky pre pôdohospodárstvo, životné prostredie a ochranu prírody

Výboru Národnej rady Slovenskej republiky pre verejnú správu a regionálny rozvoj a

Výboru Národnej rady Slovenskej republiky pre obranu a bezpečnosť ako gestorskému.

Výbory prerokovali predmetný návrh zákona v stanovenej lehote.

**II.**

Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Výbor Národnej rady Slovenskej republiky pre financie, rozpočet a menu prerokoval vládny návrh zákona o cestnej premávke a o zmene a doplnení niektorých zákonov (tlač 782) dňa 19. novembra 2008. **Neschválil** predložený návrh uznesenia v súlade s § 52 ods. 4 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, nakoľko za predložený návrh nehlasovala nadpolovičná väčšina prítomných poslancov. Z celkového počtu 13 poslancov výboru bolo prítomných 10, za návrh predneseného uznesenia hlasovali 5 poslanci, 0 poslancov hlasovalo proti návrhu a 5 sa zdržali hlasovania.

Ostatné výbory Národnej rady Slovenskej republiky, ktoré rokovali o uvedenom vládnom návrhu zákona, súhlasili s vládnym návrhom zákona a odporučili Národnej rade Slovenskej republiky návrh zákona schváliť s týmito pripomienkami:

1. K čl. I § 4 ods. 1

V  § 4 ods. 1 sa vypúšťa písmeno g).

Doterajšie písmená h) až j) označiť ako písmená g) až i).

Správanie sa cyklistov v cestnej premávke je uvedené v osobitnom ustanovení § 55 návrhu zákona. Podľa § 55 ods. 8 cyklista môže prechádzať cez vozovku, len ak s ohľadom na vzdialenosť a rýchlosť jazdy prichádzajúcich vozidiel (vrátane bicyklov) nedonúti ich vodičov k zmene smeru alebo rýchlosti jazdy. Bicykel je vozidlom, preto vodič bicykla má primerané práva a povinnosti vodiča. Vzhľadom na to nemôže mať pri prechádzaní cez vozovku také práva ako chodec, ktorý má pri prechádzaní cez vozovku po priechode pre chodcov prednosť.

Predloženým pozmeňovacím návrhom sa odstráni kolízia medzi § 4 ods. 1 písm. g) a § 55 ods. 8 druhá veta. Cyklista nebude mať pri prechádzaní cez priechod pre cyklistov prednosť v jazde, ale ak sa už bude nachádzať na priechode pre cyklistov, vodiči prichádzajúcich vozidiel ho nebudú môcť ohroziť.

Výbor Národnej rady Slovenskej republiky pre hospodársku politiku

**Gestorský výbor odporúča schváliť**

1. K čl. I § 4 ods. 2

V  § 4 ods. 2 za písmeno g) vložiť nové písmeno h), ktoré znie:

„h) ohroziť cyklistov prechádzajúcich cez priechod pre cyklistov,“.

Doterajšie písmená h) až m) označiť ako písmená i) až n).

Správanie sa cyklistov v cestnej premávke je uvedené v osobitnom ustanovení § 55 návrhu zákona. Podľa § 55 ods. 8 cyklista môže prechádzať cez vozovku, len ak s ohľadom na vzdialenosť a rýchlosť jazdy prichádzajúcich vozidiel (vrátane bicyklov) nedonúti ich vodičov k zmene smeru alebo rýchlosti jazdy. Bicykel je vozidlom, preto vodič bicykla má primerané práva a povinnosti vodiča. Vzhľadom na to nemôže mať pri prechádzaní cez vozovku také práva ako chodec, ktorý má pri prechádzaní cez vozovku po priechode pre chodcov prednosť.

Predloženým pozmeňovacím návrhom sa odstráni kolízia medzi § 4 ods. 1 písm. g) a § 55 ods. 8 druhá veta. Cyklista nebude mať pri prechádzaní cez priechod pre cyklistov prednosť v jazde, ale ak sa už bude nachádzať na priechode pre cyklistov, vodiči prichádzajúcich vozidiel ho nebudú môcť ohroziť.

Výbor Národnej rady Slovenskej republiky pre hospodársku politiku

**Gestorský výbor odporúča schváliť**

1. K čl. I § 23 ods. 3

V čl. I § 23 ods. 3 slová „s osobitným označením pre osobu s ťažkým zdravotným postihnutím odkázanú na individuálnu prepravu“ nahradiť slovami „s parkovacím preukazom podľa § 44 ods. 4“.

Ide o legislatívno-technickú úpravu vzhľadom na vypustenie osobitného označenia pre osobu s ťažkým zdravotným postihnutím a na zavedenie parkovacieho preukazu.

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

1. K čl. I § 32 ods. 1

V § 32 ods. 1 slová „§ 34 ods. 3“ sa nahrádzajú slovami „§ 34 ods. 4“.

Ide o odstránenie nesprávneho vnútorného odkazu.

Ústavnoprávny výbor Národnej rady Slovenskej republiky

Výbor Národnej rady Slovenskej republiky pre hospodársku politiku

Výbor Národnej rady Slovenskej republiky pre pôdohospodárstvo, životné prostredie a ochranu prírody a

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

1. K čl. I § 44

V  § 44 vrátane nadpisu znie:

„§ 44

Osobitné označenie vozidla a parkovací preukaz

(1) Osobitné označenie sa môže používať na

a) vozidle vedenom osobou so sluchovým postihnutím,

b) vozidle lekára pri poskytovaní zdravotnej starostlivosti,

c) autobuse, ktorým sa prepravujú deti,

d) vozidle vedenom vodičom začiatočníkom.

(2) Parkovací preukaz sa môže používať na vozidle prepravujúcom fyzickú osobu s ťažkým zdravotným postihnutím, ktorá je odkázaná na individuálnu prepravu alebo má praktickú alebo úplnú slepotu oboch očí.

(3) Vodič vozidla podľa odseku 1 písm. b) alebo podľa odseku 2 je povinný osobitné označenie alebo parkovací preukaz odstrániť z vozidla, ak sa nepoužíva na účel, na ktorý je určený.

(4) Osobitné označenie na vozidle podľa odseku 1 písm. b) môže používať iba osoba, ktorej ho na základe písomnej žiadosti vydal obvodný úrad v sídle kraja príslušný podľa miesta jej trvalého pobytu alebo prechodného pobytu, alebo iný oprávnený orgán v zahraničí. Parkovací preukaz môže používať iba fyzická osoba, ktorej ho vydal úrad práce, sociálnych vecí a rodiny podľa osobitného predpisu28) alebo iný oprávnený orgán v zahraničí. Príslušný obvodný úrad v sídle kraja vedie evidenciu vydaných osobitných označení podľa odseku 1 písm. b) v rozsahu meno, priezvisko, dátum a miesto narodenia a trvalý alebo prechodný pobyt, pričom je povinný poskytnúť Policajnému zboru na jeho žiadosť informácie o vydaných osobitných označeniach. Príslušný úrad práce, sociálnych vecí a rodiny je povinný poskytnúť Policajnému zboru na jeho žiadosť informácie o vydaných parkovacích preukazoch.

(5) Oprávnenie na používanie osobitného označenia na vozidle podľa odseku 1 písm. b) sa preukazuje preukazom osobitného označenia vozidla vydaného obvodným úradom príslušným podľa odseku 4.

(6) Osobitné označenie podľa odseku 1 písm. b) sa smie na vozidle používať len v súvislosti s prepravou osoby, ktorá je držiteľom preukazu podľa odseku 5. Parkovací preukaz sa smie na vozidle používať len v súvislosti s prepravou osoby, ktorá je jeho držiteľom. Vodič vozidla označeného osobitným označením podľa odseku 1 písm. b) je povinný pri vedení vozidla mať pri sebe preukaz podľa odseku 5 a na výzvu policajta sa ním preukázať; ak vodičom nie je osoba uvedená v odseku 1 písm. b) stačí, ak sa takým preukazom preukáže prepravovaná osoba. Osobitné označenie podľa odseku 1 písm. a) sa smie na vozidle používať, len ak je takou osobou vodič vozidla.

(7) Vodič vozidla s parkovacím preukazom môže stáť na mieste vyhradenom pre vozidlá prepravujúce osoby s ťažkým zdravotným postihnutím. Vodič osobitne označeného vozidla podľa odseku 1 písm. b) a vodič vozidla s parkovacím preukazom nemusí po nevyhnutne potrebný čas dodržiavať zákaz státia. Ak je to nevyhnutné, môže vodič takéhoto vozidla vchádzať aj tam, kde je dopravnou značkou vjazd povolený len vymedzenému okruhu vozidiel, a do pešej zóny; pritom nesmie ohroziť bezpečnosť cestnej premávky. Týmto oprávnením nie je dotknutá povinnosť vodiča uposlúchnuť pokyn, výzvu alebo príkaz policajta súvisiaci s výkonom jeho oprávnení podľa tohto zákona.

(8) Ustanovenia odseku 7 a § 23 ods. 3 sa vzťahujú aj na vozidlá označené dokladom podľa Dohovoru o cestnej premávke podpísaného 8. novembra 1968 vo Viedni v znení neskorších predpisov (ďalej len „Viedenský dohovor“).

(9) Vyobrazenie osobitných označení podľa odseku 1 a ich umiestnenie na vozidle ustanoví všeobecne záväzný právny predpis, ktorý vydá ministerstvo vnútra.“

Poznámka pod čiarou k odkazu 28 znie:

„28) § 17 a 55 zákona č. .../2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov.“.

Vzhľadom na schválenie návrhu zákona o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov (tlač 733), ktorý nadobudne účinnosť 1. januára 2009 a ktorý v čl. III novelizuje zákon Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov, je potrebné premietnuť zmeny vykonané týmto zákonom v oblasti vydávania osobitných označení a parkovacieho preukazu aj do návrhu zákona o cestnej premávke, ktorý od 1. februára 2009 nahradí zákon č. 315/1996 Z. z.

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

1. K čl. I § 52 ods. 2

V § 52 ods. 2 slová „používať, ak“ sa nahrádzajú slovami „používať; to neplatí ak“.

Ide o legislatívne spresnenie navrhovaného ustanovenia.

Ústavnoprávny výbor Národnej rady Slovenskej republiky

Výbor Národnej rady Slovenskej republiky pre hospodársku politiku

Výbor Národnej rady Slovenskej republiky pre pôdohospodárstvo, životné prostredie a ochranu prírody a

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

1. K čl. I § 101 písm. b)

V čl. I § 101 písmeno b) znie:

„b) Viedenského dohovoru.“.

Ide o legislatívno-technickú úpravu vzhľadom na zavedenie legislatívnej skratky už v § 44 ods. 8 (bod 2).

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

1. K čl. I § 141 ods. 4 písm. h)

V § 141 ods. 4 sa vypúšťa písmeno h).

Keďže skúšobnými komisármi budú príslušníci Policajného zboru, navrhuje sa vylúčiť spod pôsobnosti správneho poriadku odoberanie preukazu skúšobného komisára. Navyše ide o odstránenie rezidua, keď skúšobným komisárom mohla byť fyzická osoba, ktorá bola v pracovnom pomere k právnickej osobe, ktorej bola udelená licencia na vykonávanie skúšky z odbornej spôsobilosti.

Ústavnoprávny výbor Národnej rady Slovenskej republiky

Výbor Národnej rady Slovenskej republiky pre hospodársku politiku

Výbor Národnej rady Slovenskej republiky pre pôdohospodárstvo, životné prostredie a ochranu prírody a

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

1. K čl. I § 141 ods. 5 písm. i)

V § 141 ods. 5 písm. i) sa slová „zadržanie podľa § 85 ods. 4 písm. f)“ nahrádzajú slovom „odobratie“.

Inštitút zadržania preukazu skúšobného komisára predložený návrh nezaviedol. Ide o reziduum z predchádzajúcej navrhovanej právnej úpravy.

Ústavnoprávny výbor Národnej rady Slovenskej republiky

Výbor Národnej rady Slovenskej republiky pre hospodársku politiku

Výbor Národnej rady Slovenskej republiky pre pôdohospodárstvo, životné prostredie a ochranu prírody a

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

1. K čl. II 14. bod

V čl. II sa vypúšťa 14. bod

V navrhovanej novele sa v čl. II novelizuje aj zákon č. 135/1961 Zb. o pozemných komunikáciách (cestný zákon) v znení neskorších predpisov. V rámci toho sa navrhuje novelizovať aj § 11 ods. 1 cestného zákona, kde sa navrhujú vypustiť slová „alebo určeného na súvislé zastavenie“. To znamená, že ochranné pásma ciest by sa mali rozšíriť a mali by sa zriaďovať aj v nezastavaných častiach intravilánov miest a obcí.

Navrhovaná zmena výrazným spôsobom zasahuje do pôsobnosti miest a obcí. Znamená, že ochranné pásma ciest by sa rozšírili a zriaďovali by sa aj v nezastavaných ale na súvislé zastavenie určených častiach intravilánov miest a obcí. V praxi by sa tým obmedzila pôsobnosť orgánov miest a obcí a realizácia územného plánu obcí by bola závislá od cestného správneho orgánu a ním povolenej výnimky na konanie v cestnom ochrannom pásme.

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

1. K čl. III 15. bod (§ 86 písm. f)

V navrhovanom § 86 písm. f) sa slová „§ 22 ods. 1 písm. i)“ nahrádzajú slovami „§ 22 ods. 1 písm. k)“.

Ide o odstránenie nesprávneho označenia priestupku, ktorý môže Železničná polícia prejednávať v blokovom konaní.

Ústavnoprávny výbor Národnej rady Slovenskej republiky

Výbor Národnej rady Slovenskej republiky pre hospodársku politiku

Výbor Národnej rady Slovenskej republiky pre pôdohospodárstvo, životné prostredie a ochranu prírody a

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

Gestorský výbor odporúča o pozmeňujúcich a doplňujúcich návrhoch hlasovať takto:

O bodoch **1 až 11** hlasovať spoločne, a tieto **schváliť**.

**IV.**

Gestorský výbor na základe stanovísk výborov k vládnemu návrhu zákona o cestnej premávke a o zmene a doplnení niektorých zákonov **(tlač 782)** vyjadrených v ich uzneseniach uvedených pod bodom **III.** tejto správy a v stanoviskách poslancov vyjadrených v rozprave k tomuto návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

**odporúča**

Národnej rade Slovenskej republiky predmetný vládny návrh zákona  **schváliť** v znení schválených pozmeňujúcich a doplňujúcich návrhov uvedených v tejto správe.

**Spoločná správa** výborov Národnej rady Slovenskej republiky k vládnemu návrhu zákona o cestnej premávke a o zmene a doplnení niektorých zákonov **(tlač 782)** v druhom čítaní **bola schválená uznesením Výboru Národnej rady Slovenskej republiky pre obranu a bezpečnosť č. 215 na svojej 48. schôdzi.**

V Bratislave 25. novembra 2008

## Rudolf PUČÍK v. r.

predseda výboru